На основу члана 29. 34. и 57. Статута Пољопривредне корпорације Београд а.д., a на Предлог већинског акционара број 020-3464/14 Г од 14.10.2014. године, Одбор директора ПКБ Корпорације а.д. Београд упућује дана 16.10.2014. године, свим акционарима Друштва

**П О З И В**

**за XVIII ванредну седницу Скупштине акционара**

**I** Осамнаеста ванредна седница Скупштине Друштва сазвана је за **27.10.2014.** године, са почетком у **10,00** часова, и одржаће се у просторијама ПКБ Корпорације а.д. у Падинској Скели, Индустријско насеље б.б. са следећим

**Д н е в н и м р е д о м**

1. Избор председника Скупштине Друштва
2. Процедуралне одлуке

- Утврђивање кворума,

- Именовање Комисије за гласање и записничара

1. Усвајање записника са XVII ванредне седнице Скупштине ПКБ Корпорације а.д. одржане 29.09.2014. године
2. Стављање ван снаге Одлуке о принудном откупу акција Скупштине ПКБ Корпорације а.д. број 16819 од 29.09.2014. године
3. Доношење Одлуке о прихватању утврђене тржишне вредности акција ПКБ Корпорације а.д.
4. Доношење Одлуке о принудном откупу акција

**II** Материјали за седницу Скупштинe, који укључују: Записник са претходне седнице, извештаје и предлоге одлука по утврђеним тачкама дневног реда, биће доступни акционарима на интернет страници Друштва ([www.pkb](http://www.pkb-sr.com/).rs).

**III** Укупан број акција на дан објаве овог позива износи 6.363.448.

Право учешћа на Скупштини има акционар који поседује најмање 1.000 акција.

Скупштина може доносити одлуке уколико су присутни акционари који поседују већину од укупног броја акција са правом гласа. Кворум на седници утврђује се пре почетка рада Скупштине.

Све одлуке наведене у дневном реду Скупштине доносе се обичном већином гласова присутних акционара.

Право гласа акционари могу остварити лично или преко пуномоћника.

**IV** Дан акционара је **17.10.2014.** године, на који се утврђује списак акционара који имају право на учешће у раду седнице Скупштине.

Списак акционара утврђује се на основу извода из јединствене евиденције акционара Централног регистра.

**V** Акционари Друштва који самостално или заједно са другим акционарима поседује најмање 5% акција са правом гласа, имају право да Одбору директора Друштва упуте предлог допуне дневног реда седнице Скупштине. Предлог допуне дневног реда седнице Скупштине мора да садржи додатне тачке дневног реда седнице Скупштине о којима се предлаже да Скупштина расправља или да донесе одлуку, образложење и предложени текст одлуке, уколико се предлаже доношење одлуке, уз навођење података о подносиоцима предлога. Предлог допуне дневног реда доставља се у писаној форми најкасније 10 дана пре дана одржавања ванредне седнице Скупштине.

**VI** Акционар који има право на учешће у раду Скупштине има право да Одбору директора и Генералном директору Друштва постави питања која се односе на тачке дневног реда седнице Скупштине, као и друга питања у вези са Друштвом, само у мери у којој су одговори на та питања неопходни за правилну процену питања која се односе на тачке дневног реда седнице. Одговор на постављено питање акционара даје се по правилу током седнице. У погледу ускраћивања одговора примењују се одредбе члана 342. Закона о привредним друштвима.

**VII** Акционар има право да путем пуномоћја овласти одређено лице да у његово име учествује у раду Скупштине, укључујући и право да у његово име гласа.

Пуномоћје за гласање даје се у писаној форми и садржи нарочито податке предвиђене ставом 6. члана 344. Закона о привредним друштвима.

Пуномоћје за гласање на Скупштини које даје акционар који је физичко лице мора бити оверено у складу са законом којим се уређује овера потписа.

Акционар или пуномоћник су дужни да копију пуномоћја доставе Друштву најкасније 3 радна дана пре дана одржавања седнице.

**VIII** Позив за седницу Скупштине биће објављен у дневном листу “Политика”, на интернет страници Друштва, на интернет страници Београдске берзе и на интернет страници Агенције за привредне регистре.

**Председник Одбора директора**

**ПКБ Корпорације а.д. Београд**

**(Предраг Мињевић)**